Αλλοι επτά θάνατοι καταγράφηκαν χθες στην Τουρκία, ανεβάζοντας τον συνολικό αριθμό των θυμάτων του κοροναϊού στα 37, ανακοίνωσε ο υπουργός Υγείας Φαχρετίν Κοτζά μέσω του Twitter.

Αυξήθηκαν και τα κρούσματα

Σύμφωνα με το ΑΠΕ, τα επιβεβαιωμένα κρούσματα αυξήθηκαν κατά 293 και ανέρχονται σε 1.529.

Το τελευταίο 24ωρο έχουν διενεργηθεί 3.672 διαγνωστικά τεστ και συνολικά στη χώρα έχουν εξεταστεί περισσότεροι από 24.000 άνθρωποι.

Αναβολή κατάταξης

Το υπουργείο Αμυνας της Τουρκίας ανακοίνωσε την αναβολή της κατάταξης των νέων στρατευσίμων για το 2020 και η διαδικασία κλήσης τους θα ανακοινωθεί με νεότερη εντολή.

Το μέτρο επιβλήθηκε στο πλαίσιο των προληπτικών μέτρων για την επιδημία του κοροναϊού που σαρώνει τη χώρα.

Οπως μεταδίδει το echedoros-a.gr, επικαλούμενο τουρκικά δημοσιεύματα, οι διαδικασίες για την κατάταξη των νέων στην υποχρεωτική θητεία για το 2020 αναβάλλονται μέχρι νεότερης ανακοίνωσης σε ημερομηνία που θα καθοριστεί από το τουρκικό υπουργείο Αμυνας.

Και για τους έφεδρους αξιωματικούς

Το ίδιο θα ισχύσει και με τους έφεδρους αξιωματικούς και όσους έχουν υποχρέωση εξάμηνης στρατιωτικής θητείας.

Η ανακοίνωση αυτή γνωστοποιείται προς τους υπόχρεους σύμφωνα με το άρθρο 27 του νόμου 7179 περί κατατάξεων.